b'\n_START_ARTICLE_\nArboroasa\n_START_PARAGRAPH_\nArboroasa a fost o societate a studen\xc8\x9bilor rom\xc3\xa2ni din Cern\xc4\x83u\xc8\x9bi, capitala Ducatului Bucovinei din Austro-Ungaria. Ea a func\xc8\x9bionat \xc3\xaentre anii 1875 \xe2\x80\x93 1877 \xc8\x99i a atras mai multe zeci de participan\xc8\x9bi \xc3\xaen activit\xc4\x83\xc8\x9bile sale, care au fost de natur\xc4\x83 at\xc3\xa2t cultural\xc4\x83, c\xc3\xa2t \xc8\x99i patriotic\xc4\x83. O figur\xc4\x83 central\xc4\x83 \xc3\xaen cadrul grupului a fost compozitorul Ciprian Porumbescu. _NEWLINE_Arboroasa a fost desfiin\xc8\x9bat\xc4\x83 de c\xc4\x83tre autorit\xc4\x83\xc8\x9bile imperiale, iar conducerea arestat\xc4\x83 dup\xc4\x83 ce unii membri au trimis dou\xc4\x83 telegrame cu caracter politic Vechiului Regat. Cu toate acestea, un an mai t\xc3\xa2rziu, organiza\xc8\x9bia a fost \xc3\xaen mare parte reconstituit\xc4\x83 sub numele de Societatea Academic\xc4\x83 Junimea.\n_START_SECTION_\nFondare \xc8\x99i activitate\n_START_PARAGRAPH_\nSocietatea, c\xc4\x83reia i s-a dat un nume vechi al Bucovinei, acela al hatmanului Luca Arbore, a fost \xc3\xaenfiin\xc8\x9bat\xc4\x83 la 22 decembrie 1875, la nou-creata Universitate din Cern\xc4\x83u\xc8\x9bi. \xc3\x8en acela\xc8\x99i timp, organiza\xc8\x9biile similare au fost \xc3\xaenfiin\xc8\x9bate de c\xc4\x83tre studen\xc8\x9bii germani, polonezi \xc8\x99i ruteni ca grupuri pan-na\xc8\x9bionale. Ini\xc8\x9biatorul Arboroasei, Teodor V. \xc8\x98tefanelli, a fost membru al societ\xc4\x83\xc8\x9bii Rom\xc3\xa2nia Jun\xc4\x83 \xc8\x99i a folosit statutul acelui grup ca un model pentru noua organiza\xc8\x9bie. Scopul s\xc4\x83u declarat a fost de a \xc3\xaembun\xc4\x83t\xc4\x83\xc8\x9bi sim\xc8\x9birea patriotic\xc4\x83, literar\xc4\x83 \xc8\x99i cultural\xc4\x83 a membrilor, de a dezvolta un spirit social \xc8\x99i de a-i ajuta pe membrii mai s\xc4\x83raci, inclusiv asisten\xc8\x9b\xc4\x83 medical\xc4\x83 gratuit\xc4\x83 \xc3\xaen caz de boal\xc4\x83._NEWLINE_Printre liderii s\xc4\x83i s-au aflat studen\xc8\x9bii Ciprian Porumbescu, Gherasim Buliga, Ion Topal\xc4\x83, Zaharia Voronca, Orest Popescu \xc8\x99i Dimitrie Onciul. Ei doreau s\xc4\x83 consolideze identitatea \xc8\x99i s\xc4\x83 ridice prestigiul rom\xc3\xa2nilor din Bucovina. \xc3\x8en acest scop, au organizat conferin\xc8\x9be referitoare la literatura \xc8\x99i istoria na\xc8\x9bional\xc4\x83, precum \xc8\x99i serate muzicale \xc8\x99i literare pe teme rom\xc3\xa2ne\xc8\x99ti; au \xc3\xaenfiin\xc8\x9bat o bibliotec\xc4\x83 \xc8\x99i s\xc4\x83li de lectur\xc4\x83; \xc8\x99i au men\xc8\x9binut leg\xc4\x83turi cu alte societ\xc4\x83\xc8\x9bi studen\xc8\x9be\xc8\x99ti din Vechiul Regat Rom\xc3\xa2n \xc8\x99i din Transilvania. Buliga a fost primul pre\xc8\x99edinte, urmat de Porumbescu. Motto-ul organiza\xc8\x9biei a fost compus de c\xc4\x83tre Vasile Alecsandri (Uni\xc8\x9bi s\xc4\x83 fim \xc3\xaen cugete, uni\xc8\x9bi \xc3\xaen Dumnezeu), membrii purtau o panglic\xc4\x83 \xc3\xaen culorile albastru-galben-ro\xc8\x99u ale tricolorului rom\xc3\xa2nesc, iar imnul oficial a fost scris de \xc8\x98tefanelli \xc8\x99i pus pe muzic\xc4\x83 de Porumbescu._NEWLINE_Ini\xc8\x9bial, s-au al\xc4\x83turat Arboroasei 44 din cei 53 de studen\xc8\x9bi rom\xc3\xa2ni din Cern\xc4\x83u\xc8\x9bi. Societatea a fost finan\xc8\x9bat\xc4\x83 prin cotiza\xc8\x9bii percepute membrilor ei, precum \xc8\x99i prin dona\xc8\x9bii din partea sus\xc8\x9bin\xc4\x83torilor; alte categorii de membri erau fondatorii, sus\xc8\x9bin\xc4\x83torii, membrii de onoare \xc8\x99i cei extraordinari. \xc3\x8en 1877, afl\xc3\xa2nd din declara\xc8\x9biile de pres\xc4\x83 c\xc4\x83 guvernul rom\xc3\xa2n a hot\xc4\x83r\xc3\xa2t s\xc4\x83 aloce 1000 de lei pentru organiza\xc8\x9biile culturale aflate \xc3\xaen afara grani\xc8\x9belor \xc8\x9b\xc4\x83rii, conducerea Arboroasei a cerut o parte din ace\xc8\x99ti bani \xc8\x99i a primit 250 de lei. \xc3\x8en aceea\xc8\x99i var\xc4\x83, \xc3\xaen timp ce Armata Rom\xc3\xa2n\xc4\x83 ob\xc8\x9binea victorii \xc3\xaen R\xc4\x83zboiul de Independen\xc8\x9b\xc4\x83, membrii Arboroasei au fost bucuro\xc8\x99i, s\xc4\x83rb\xc4\x83torind succesele \xe2\x80\x9efra\xc8\x9bilor ce luptau dincolo\xe2\x80\x9d. \xc3\x8en acela\xc8\x99i timp, autorit\xc4\x83\xc8\x9bile din Bucovina au primit instruc\xc8\x9biuni de la Viena pentru a colecta fonduri pentru osta\xc8\x99ii r\xc4\x83ni\xc8\x9bi din tab\xc4\x83ra otoman\xc4\x83.\n_START_SECTION_\nDesfiin\xc8\x9bare \xc8\x99i mo\xc8\x99tenire cultural\xc4\x83\n_START_PARAGRAPH_\nLa 1 octombrie 1877, membrii societ\xc4\x83\xc8\x9bii au trimis o telegram\xc4\x83 de condolean\xc8\x9be Prim\xc4\x83riei ora\xc8\x99ului Ia\xc8\x99i din Rom\xc3\xa2nia, cu scopul de a marca cei 100 de ani trecu\xc8\x9bi scur\xc8\x99i de la decapitarea domnului Grigore al III-lea Ghica, care a refuzat s\xc4\x83 cedeze teritoriul Bucovinei c\xc4\x83tre statul austriac. O a doua telegram\xc4\x83, de aceast\xc4\x83 dat\xc4\x83 de felicitare, a fost trimis\xc4\x83 \xc3\xaen capitala rom\xc3\xa2neasc\xc4\x83 Bucure\xc8\x99ti pentru a marca c\xc4\x83derea Plevnei \xc3\xaen timpul r\xc4\x83zboiului. \xc8\x9ain\xc3\xa2nd seama \xc8\x99i de subven\xc8\x9biile primite din partea Rom\xc3\xa2niei, autorit\xc4\x83\xc8\x9bile imperiale austriece au considerat aceste dou\xc4\x83 telegrame ca fiind acte de tr\xc4\x83dare \xc8\x99i au desfiin\xc8\x9bat societatea pe 11 noiembrie. Aceast\xc4\x83 ac\xc8\x9biune a determinat o reac\xc8\x9bie puternic\xc4\x83 \xc3\xaen presa de limb\xc4\x83 rom\xc3\xa2n\xc4\x83 at\xc3\xa2t \xc3\xaen Oradea (ora\xc8\x99 aflat atunci pe teritoriul Ungariei), c\xc3\xa2t \xc8\x99i la Ia\xc8\x99i \xc8\x99i Bucure\xc8\x99ti. \xc3\x8en special, un articol de C.A. Rosetti publicat \xc3\xaen mod repetat \xc3\xaen Rom\xc3\xa2nul a creat agita\xc8\x9bie \xc3\xaen cercurile diplomatice din Bucure\xc8\x99ti \xc8\x99i a atras, de asemenea, o notificare oficial\xc4\x83 din partea guvernului de la Viena. O perchezi\xc8\x9bie desf\xc4\x83\xc8\x99urat\xc4\x83 la sediul Arboroasei a scos la iveal\xc4\x83 documente compromi\xc8\x9b\xc4\x83toare din partea unor societ\xc4\x83\xc8\x9bi din ora\xc8\x99ele transilv\xc4\x83nene Blaj \xc8\x99i Gherla, precum \xc8\x99i de la Viena.._NEWLINE_Comitetul de conducere, format din Porumbescu, Voronca, Constantin Morariu, Orest Popescu \xc8\x99i Eugen Sireteanu, a fost arestat. Dup\xc4\x83 un proces care a avut loc la Cern\xc4\x83u\xc8\x9bi la \xc3\xaenceputul lunii februarie 1878, acuza\xc8\x9bii au fost achita\xc8\x9bi prin verdictul unanim al juriului \xc8\x99i au fost elibera\xc8\x9bi dup\xc4\x83 ce au fost \xc8\x9binu\xc8\x9bi \xc3\xaen \xc3\xaenchisoare timp de unsprezece s\xc4\x83pt\xc4\x83m\xc3\xa2ni. \xc3\x8en timpul \xc8\x99ederii \xc3\xaen \xc3\xaenchisoare Porumbescu s-a \xc3\xaemboln\xc4\x83vit de tuberculoz\xc4\x83, boal\xc4\x83 care i-a adus mai t\xc3\xa2rziu moartea. Procesul a atras aten\xc8\x9bia lui Mihai Eminescu, care a scris despre ceea ce considera c\xc4\x83 ar fi politici gre\xc8\x99ite adoptate de curtea imperial\xc4\x83 de la Viena fa\xc8\x9b\xc4\x83 de rom\xc3\xa2nii din Bucovina. \xc3\x8en ciuda achit\xc4\x83rii, conduc\xc4\x83torii Arboroasei au fost plasa\xc8\x9bi sub supraveghere \xc8\x99i au trebuit s\xc4\x83 se limiteze la organizarea doar de manifest\xc4\x83ri culturale. Cu toate acestea, dup\xc4\x83 c\xc3\xa2teva luni, studen\xc8\x9bii rom\xc3\xa2ni din Bucovina \xc8\x99i-au sporit activitatea organizatoric\xc4\x83. \xc3\x8en decembrie 1878 a fost constituit un nou grup denumit Societatea Academic\xc4\x83 Junimea; el a continuat obiectivele stabilite de Arboroasa \xc8\x99i a fost format \xc3\xaen mare parte din aceia\xc8\x99i membri.\n_START_SECTION_\nArboroasa dup\xc4\x83 desfiin\xc8\x9barea URSS\n_START_PARAGRAPH_\nDup\xc4\x83 desfiin\xc8\x9barea U.R.S.S., societatea a fost re\xc3\xaenfiin\xc8\x9bat\xc4\x83 \xc3\xaen anul 1990, de istoricul \xc8\x99i jurnalistul rom\xc3\xa2n Dumitru Covalciuc, care a devenit pre\xc8\x99edintele Societ\xc4\x83\xc8\x9bii. Societatea func\xc8\x9bioneaz\xc4\x83 \xc8\x99i \xc3\xaen prezent, dup\xc4\x83 trecerea acestuia la Domnul \xc3\xaen 23.XII.2017, av\xc3\xa2nd ca obiectiv: p\xc4\x83strarea identit\xc4\x83\xc8\x9bii na\xc8\x9bionale a rom\xc3\xa2nilor din nordul Bucovinei.'